Χοχλιοί με πατάτες και κολοκύθια
Εκτός από τα τηγανητά σαλιγκάρια (κοχλιοί) και τα ξακουστά μπουμπουριστά, στην Κρήτη συνηθίζουν να τα μαγειρεύουν γιαχνί και με πατάτες ή με ρύζι ή ξινόχοντρο.
1 κιλό σαλιγκάρια, καθαρισμένα*, 1 μέτριο ξερό κρεμμύδι, σε ψιλά καρέ, 3 μέτριες πατάτες, κομμένες κυδωνάτες, 4 μέτρια κολοκυθάκια, σε κομμάτια 3 εκ., 2 μεγάλες ώριμες ντομάτες (ή 300 γρ. ντοματάκια από κονσέρβα), σε κύβους, 150 ml κόκκινο ξηρό κρασί, 100 ml ελαιόλαδο, αλάτι, φρεσκοτριμμένο πιπέρι
Για να φτιάξουμε τους χοχλιούς με πατάτες και κολοκύθια, κάνουμε ως εξής: Σε μια κατσαρόλα ρίχνουμε το ελαιόλαδο, τη βάζουμε σε δυνατή φωτιά και, μόλις ζεσταθεί, σοτάρουμε το κρεμμύδι για 2 - 3 λεπτά μέχρι να ροδίσει.Συνεχίζουμε το σοτάρισμα και προσθέτουμε τα σαλιγκάρια.Ανακατεύουμε, προσθέτουμε το κρασί και, μόλις εξατμιστεί το αλκοόλ, ρίχνουμε τις ντομάτες.Ανακατεύουμε, προσθέτουμε τα κολοκυθάκια και τις πατάτες και σείουμε ελαφρώς την κατσαρόλα να τακτοποιηθούν τα λαχανικά και τα σαλιγκάρια.Χαμηλώνουμε τη φωτιά σε μέτρια ένταση, προσθέτουμε αλατοπίπερο και νερό, τόσο ώστε ίσα να σκεπάζει τα υλικά.Κλείνουμε με το καπάκι και μαγειρεύουμε για περίπου 30 λεπτά ή μέχρι να γίνουν οι πατάτες και να δέσει η σάλτσα.
Κολοκυθάκια,Ντομάτα,Πατάτες